1 Aibreán 2015

Gaelscoileanna Teo.

**Forbairtí san Oideachas Lán-Ghaeilge**

**Cur i láthair don Chomhchoiste um Oideachas agus Choimirce Shóisialach**

Dia daoibh ar maidin a Chathaoirligh, a Theachtaí Dála, a Sheanadóirí, agus a Chairde.

Gabhaim buíochas libh as ucht an deis ár gcás a chur faoi bhráid an Chomhchoiste inniu ar cheist atá lárnach do chlár oibre Gaelscoileanna Teo.

Tá Gaelscoileanna Teo., atá ag treabhadh an ghort ó 1973 sa réimse bunú agus forbairt na scoileanna lán-Ghaeilge, ag feidhmiú i gcomhthéacs oideachais níos leithne ó Iúil 2014. I ndiaidh próisis fada cuíchóirithe agus comórtais iomaíoch i measc na n-eagraíochtaí bunmhaoinithe ag Foras na Gaeilge, d’éirigh le Gaelscoileanna Teo. an stádas a bhaint amach mar Cheanneagraíocht sa réimse ***Gaeloideachas/Tumoideachas agus Réamhscolaíocht lán-Ghaeilge.*** Tá, dá réir**,** róil agus feidhmeanna nua ag an eagraíocht, ar a n-áirítear tacaíocht agus ionadaíocht ar bhunscoileanna agus iarbhunscoileanna lán-Ghaeilge sa Ghaeltacht agus tacaíocht do naíonraí taobh amuigh den Ghaeltacht. Anuas ar na cúraimí seo, leanann gnáthobair na heagraíochta ar aghaidh ag tacú le líon, lonnaíocht agus forbairt na scoileanna lán-Ghaeilge ag an mbunleibhéal agus ag an iarbhunleibhéal.

Ó thús na bliana 2014, tá an eagraíocht i mbun próisis pleanála chun críche feidhmiú go héifeachtach i gach réimse, idir reatha agus nua. Aithnítear go mbeidh sé tábhachtach ionadaíocht chuí a bheith san eagraíocht de réimsí oibre uile na heagraíochta, agus dá réir, tá an eagraíocht i mbun struchtúir chuí rialachais agus feidhmeannais a phleanáil agus a fhorbairt. Tá comhairliúchán forleathan á dhéanamh leis na scoileanna agus naíonraí chun a dtuairimí a bhailiú faoi riachtanais na bpobal faoi seach agus faoi na bealaí is éifeachtaí le freastail ar a gcuid riachtanais.

Is earnáil fhorásach agus uilchuimsitheach í earnáil an oideachais lán-Ghaeilge. Le 308 bunscoil lán-Ghaeilge, 67 iarbhunscoil agus aonaid lán-Ghaeilge ar bhonn 32 contae laistigh agus lasmuigh den Ghaeltacht, agus 187 naíonra sna 26 contae lasmuigh den Ghaeltacht, freastalaíonn an earnáil ar riachtanais oideachais os cionn 50,000 dalta – Is earnáil an-tarraingteach í do thuismitheoirí agus a gcuid páistí de bharr caighdeán an oideachais, i ngach ábhar an churaclaim agus sa chiall is leithne, de bharr na scileanna sóisialta, teangeolaíochta agus coigníochta a bhronntar ar pháistí, agus de bharr na teagmhála a chothaítear le saibhreas teangacha agus chultúir éagsúla, anuas ar chultúr Gaelach na hÉireann. Is earnáil í ina bhfáiltítear go croíúil roimh pháistí den uile chineál agus den uile chúlra, feiniméan a chuireann go mór le saibhreas comhdhéanamh na scoileanna.

Leis an spéis orgánach atá san earnáil, mar aon leis an soláthar a cheadaítear ag leibhéal na Roinne do scoileanna nua, tá éileamh ar na scoileanna lán-Ghaeilge lasmuigh den Ghaeltacht ag méadú go suntasach agus go comhleanúnach le blianta fada. Fáiltímid go mór roimh an éilimh seo, ach ní gan dúshláin atá sé nuair nach féidir leis an soláthar reatha freastal ar an éileamh; nuair atá oideachas trí mheán na Gaeilge á cheilt ar thuismitheoirí arb é a mhian é dá bpáistí; nuair nach féidir le páiste a fhreastalaíonn ar naíonra áit a fháil i mbunscoil lán-Ghaeilge agus nuair nach féidir le páiste a fhaigheann a chuid oideachais trí Ghaeilge sa bhunscoil in ann leanúint leis an oideachas lán-Ghaeilge ag an iarbhunleibhéal toisc nach ann don rogha; nuair nach bhfuil an córas in ann freastal go cuí ar pháistí le RSO ina dteanga dhúchas féin; nuair nach bhfuil scoileanna in ann múinteoirí a earcú leis an gcumas agus an tuiscint chuí atá riachtanach le múineadh i scoil lán-Ghaeilge agus nuair nach bhfuil ábhair á gcur ar fáil ag leibhéal na meánscoile de bharr nach ann do mhúinteoirí leis an mbunchumas sa Ghaeilge móide an cháilíocht chuí san ábhar teagaisc.

Is iad sin na saincheisteanna is mó imní don earnáil agus i measc geallsealbhóirí na hearnála na linne seo. Is mian liom dul isteach níos doimhne anois i roinnt acu.

**Bunú Scoileanna**

Bíonn plé rialta agus dea-chomhoibriú idir Gaelscoileanna Teo. agus an Roinn Oideachais agus Scileanna maidir le soláthar agus éileamh ar oideachas lán-Ghaeilge. Ó athraíodh an cur chuige bunaithe scoile sa bhliain 2011, is tríd córas mear na Roinne a aithnítear na ceantair don soláthar nua ag an mbunleibhéal agus ag an iarbhunleibhéal. Fágann sé seo go bhfuil go leor ceantair ann nach bhfuil soláthar lán-Ghaeilge iontu, nó nach bhfuil na scoileanna lán-Ghaeilge iontu in ann freastal ar an éileamh. Tá céatadán an-ard de scoileanna lán-Ghaeilge (43% ag an mbunleibhéal agus 25% ag an iarbhunleibhéal) nach bhfuil in ann freastal ar an éileamh. Sa chás gur mó an t-éileamh ná an soláthar, níl aon rogha ag scoileanna ach critéir iontrála a shainiú. Tugann roinnt scoileanna tús áite do pháistí atá á dtógáil le Gaeilge agus do theaghlaigh atá gníomhach i gcur chun cinn na teanga. Tá an cur chuige seo riachtanach chun críche cosaint sainmheon teanga na scoile agus cearta teanga na bpáistí. Nuair atá ró-éileamh, bíonn díomá orthu siúd nach bhfuil rochtain acu ar an gcóras, agus is minic go n-eascraíonn líomhaintí gan bhunús uaidh sin gur scoileanna eisiacha iad. In áit aghaidh a thabhairt ar bhunús na faidhbe – sé sin, nach bhfuil soláthar leordhóthanach ann, sínítear méar cáinteach i dtreo na scoileanna iad féin, atá ag streachailt le córas iontrála atá mí réadúil.

Déanann Gaelscoileanna Teo. stocaireacht go leanúnach ar an Roinn thar ceann na bpobal éagsúla agus na dtuismitheoirí leis an iarratas go ndéanfar soláthar cuí don oideachas lán-Ghaeilge agus go mbeidh éileamh air aitheanta mar chritéar lárnach ag an Roinn do bhunú scoileanna nua sa todhchaí ag an mbunleibhéal agus ag an iarbhunleibhéal.

Forbairt eile atá luaite ag an Roinn mar thionscnamh sábhála airgid ná go bhféadfadh go mbeadh íosmhéid sraitheanna ag teastáil le scoil a bhunú, scoil lán-Ghaeilge san áireamh, sé sin 3 shraith de naíonáin bheaga ag tosú amach. D’fhéadfadh impleachtaí a bheith ann do shainmheon teanga na scoile, agus gnóthachtáil na bpáistí dá réir, agus iarraimid ar an Roinn bunús eolaíoch agus fianaise a bheith mar chritéir i ngach ceapadh beartais. Tá sé i gceist ag Gaelscoileanna Teo. tabhairt faoi thaighde ar na himpleachtaí a bhaineann le fás ó dhá shraith go 3 shraith ar cheist na teanga don scoil, agus don pháiste.

I gcás soláthair nua ag an iarbhunleibhéal, déanann an Roinn Oideachais agus Scileanna sainmheon teanga na scoile a aithint roimh ré. Is é an critéar a úsáidtear le sainmheon teanga a aithint ag an iarbhunleibhéal ná líon na ndaltaí sna bunscoileanna lán-Ghaeilge sa cheantar ina bhfuil an soláthar nua le bunú. Tá dúshláin ag baint leis an bpróiseas seo, *inter alia,* nach n-aithníonn sé an t-éileamh ar iarbhunscolaíocht lán-Ghaeilge i measc daltaí i mbunscoileanna nach scoileanna lán-Ghaeilge iad. Níl an Roinn ag plé le haon cheantar ar leith ar bhonn aonair, ainneoin éileamh ar éagsúlacht an tsoláthair, seachas na ceantair atá aitheanta faoin bpróiseas de réir déimeagrafaice, rud a fhágann go bhfuil bearnaí suntasacha ann sa soláthar ag an iarbhunleibhéal. Fágann sé sin freisin nach ndéantar an t-aistriú a éascú ó bhunscoil go hiarbhunscoil lán-Ghaeilge, rud atá an-tábhachtach don leanúnachas oideachais agus teangeolaíoch an dalta.

Tá an eagraíocht ag plé go leanúnach le pátrúin agus scoileanna maidir le buanú agus forbairt **na n-aonad** agus ag plé leis an Roinn Oideachais agus Scileanna maidir le tacaíochtaí cuí a chur ar fáil dóibh. Cé go n-aithníonn Gaelscoileanna Teo. tábhacht na nAonad mar mhúnla soláthair, ní cheart go mbreathnófaí ar aonad mar rogha sásúil ar oideachas lán-Ghaeilge gan gach féidearthacht agus tacaíocht a thabhairt do bhunú scoil neamhspleách. Tá sé fíor-thábhachtach go mbeadh an deis ag aonad fás ina scoil neamhspleách má tá an t-éileamh ann. Is cúis imní don eagraíocht agus do phobail na n-aonad nach bhfuil polasaí ag an Roinn Oideachais agus Scileanna maidir le bunú agus buanú aonaid lán-Ghaeilge agus nach bhfuil tacaíochtaí ar leith ar fáil ón Roinn dóibh. Cé go bhféadfadh aonad lán-Ghaeilge a bheith mar réiteach i gcás ceantair áirithe ar an mór fhadhb atá ann i dtaobh soláthair oideachas lán-Ghaeilge ag an iarbhunleibhéal, ní féidir é a mholadh in éagmais stádas a bheith aige mar mhúnla i gcóras na Roinne. Braitheann aonaid an iomarca ar dhea-mhéin, toilteanas agus acmhainneacht an phátrúin; is féidir leis a bheith lochtach mar chur chuige agus tá sé leochaileach mar mhúnla dá bharr.

**Rialachán ar Iontráil Scoileanna**

Tuigtear dúinn go bhfuil an Bille Oideachais (Ligean Isteach ar Scoil), 2013 le foilsiú go luath. Ghlac Gaelscoileanna Teo. páirt ghníomhach sa chomhairliúchán ar an gceist agus táimid ag súil leis gur glacadh le moltaí an Chomhchoiste seo, a léirigh tuiscint mhaith ar shainriachtanais na scoileanna lán-Ghaeilge, agus is léir gur tugadh fíor-éisteacht dár n-ábhar imní mar a bhaineann le cosaint shainmheon teanga na scoileanna lán-Ghaeilge. Ag tógáil ar an riachtanas atá ann córas trédhearcach oscailte a bheith ann, aithníonn na moltaí gur fearr go bhfágfaí faoi údarás na scoileanna lán-Ghaeilge slánchúis na scoileanna a chosaint, rud atá riachtanach.

**Soláthar Mhúinteoirí agus an Painéal Ath-imlonnaithe i Scoileanna lán-Ghaeilge agus Gaeltachta**

Dúshlán leanúnach is ea feidhmiú an phainéil ath-imlonnaithe do mhúinteoirí sa chóras lán-Ghaeilge, laistigh agus lasmuigh den Ghaeltacht, agus ceapachán mhúinteoirí atá in ann feidhmiú go hiomlán éifeachtach i suíomh lán-Ghaeilge agus Gaeltachta. Mar chúl eolas, d’éirigh le Gaelscoileanna Teo. dul i bhfeidhm ar an Roinn Oideachais agus Scileanna go ndéanfaí leasú beag ar an bhfoirm iarratais do mhúinteoirí le dul ar an bpainéal ath-iomlonnaithe sa scoilbhliain 2013/2014. Táimid an-bhuíoch den Roinn as an gcéim seo a ghlacadh. Is éard a bhí i gceist leis an leasú ná go n-iarrfaí ar mhúinteoirí atá ag iarraidh dul ar an bpainéal tic a chur i mbosca chun a dtoilteanas múineadh i scoil lán-Ghaeilge a léiriú, laistigh agus lasmuigh den Ghaeltacht. Aithnítear nach léiríonn an leasú seo cumas na múinteoirí ná a bhfeiliúnacht i dtaobh meoin de le múineadh i scoil lán-Ghaeilge, ach is céim í i dtreo comhréitigh, nó ar a laghad, tuiscint ar dhúshláin sa chóras soláthair mhúinteoirí.

As an aiseolas a bhailigh Gaelscoileanna Teo. ó scoileanna, léiríodh:-

* Sástacht ghinearálta gur dul chun cinn é an leasú, bíodh is nach réitíonn sé na dúshláin uile;
* Go bhfuil an-chuid dúshláin le caighdeán Gaeilge mhúinteoirí a chuir tic sa bhosca;
* Gur fágadh an-chuid painéil fud fad na tíre gan aon tic léirithe.

De réir dealraimh, níor chuir ach 115 mhúinteoir tic sa bhosca as 2,000 duine a bhí ar an bpainéal forlíontach. Léiríonn sé seo géarchéim san earnáil. Ní amháin nach bhfuil an caighdeán cuí ann, in ainneoin gurb é seasamh na Roinne ná go bhfuil gach múinteoir bunscoile de facto cáilithe le múineadh i scoil lán-Ghaeilge, ach níl aon toilteanas ann ach an oiread. Ní nach ionadh é sin, nuair nach bhfuil cáilíocht sa bhreis, a thugann an cumas agus an muinín do mhúinteoirí dul sa tóir ar an gcóras oideachais lán-Ghaeilge. Is fáinne fí é seo.

Baineann na dúshláin céanna leis an soláthar ag an iarbhunleibhéal ó thaobh líon na múinteoirí atá ar fáil leis an gcumas cuí, agus an cháilíocht chuí don ábhar atá á theagasc acu. Tá iarbhunscoileanna na tíre faoi bhrú múinteoirí a fháil in ábhar áirithe, ach go háirithe san eolaíocht, sa mhata agus i dteangacha iasachta, leis an gcumas cuí sa Ghaeilge. Is minic go mbíonn líon ard iarratais ar phoist i scoileanna meán-Bhéarla ach ní bhíonn ach céatadán an-bheag ag cur isteach ar phoist sna Gaelcholáistí.

Tarlaíonn sé go gcuirtear iallach ar mhúinteoirí múineadh i scoil lán-Ghaeilge, tríd an painéal ath-iomlonnaithe, in éadan a dtola agus in éadan a gcumas, rud atá míchóir ar mhúinteoirí agus frith-oideachasúil don scoil agus a gcuid páistí.

Tá sé rí-shoiléir gur gá breathnú go fuarchúiseach ar an oiliúint réamhsheirbhíse do mhúinteoirí a dteastaíonn uathu múineadh i scoil lán-Ghaeilge agus ar an gceist faoi sholáthair mhúinteoirí ag an dá leibhéal. Tá sé rí-shoiléir freisin go bhfuil gá le painéal ar leith do scoileanna lán-Ghaeilge agus Gaeltachta, móide clár cuimsitheach um fhorbairt ghairmiúil leanúnach dóibh siúd atá sa chóras.

**Riachtanas Speisialta Oideachais sa Scoil Lán-Ghaeilge**

Tá Gaelscoileanna Teo. le tamall anuas ag díriú ar shainriachtanais an chórais Gaelscolaíochta i dtaobh na Riachtanas Speisialta Oideachais (“RSO”) ag an dá leibhéal. Mar chuid den obair seo, tá plé ar bun idir Gaelscoileanna Teo. agus na húdaráis chuí a bhfuil cúram RSO orthu.

Bíodh is go bhfuil sé intuigthe go mbaineann na seirbhísí do pháistí le RSO le gach páiste san earnáil bhunoideachais agus iar-bhunoideachais, tá easnamh an-mhór ann i dtaobh feasachta, cur chuige, struchtúr cuí agus tacaíochtaí do na scoileanna lán-Ghaeilge le déileáil go dearfach lena gcuid páistí le RSO.

Baineann an t-easnamh seo ach go háirithe le tacaíochtaí ó roinnt gairmeacha, teiripeoirí urlabhra agus teanga agus síceolaithe ach go háirithe, in oiriúint don éagsúlacht teangeolaíoch atá i measc páistí na tíre seo atá ag freastal ar scoil lán-Ghaeilge. Aithnítear go bhfuil síceolaithe NEPS den scoth ar fáil, le suim sa chóras agus tuiscint air, ach is feiniméan coitianta é go léirítear easpa tuisceana ar chumas an chórais plé go dearfach leis an bpáiste le RSO. Dá thoradh seo, is minic a cheistítear oiriúnacht an chórais do pháistí le RSO. Déantar moladh go minic páiste a aistriú ó scoil lán-Ghaeilge go scoil Bhéarla, gan aon fhianaise ann le tacú leis an moladh. Is ábhar mór imní é seo do thuismitheoirí agus ábhar míshástachta do na scoileanna atá ag iarraidh gach deis a thabhairt do gach páiste sa chóras ar bhonn cothrom. Aithnítear go bhfuil feabhas tagtha ar thuiscint na soláthróirí seirbhíse ar oiriúnacht an pháiste le RSO don scoil lán-Ghaeilge, ach aithnítear go bhfuil gá leis an tuiscint sin a mhéadú go córasach.

Tá páistí le RSO de chineálacha éagsúla go forleathan tríd na scoileanna lán-Ghaeilge, agus an líon ag dul i méid. Fáiltítear go mór rompu agus cuirtear gach tacaíocht ar fáil dóibh. Léiríonn taithí na scoileanna go n-éiríonn chomh maith le páistí le RSO i scoileanna lán-Ghaeilge is a n-éiríonn leo i scoileanna lán-Bhéarla ach go mbíonn buntáiste an dátheangachais acu, buntáiste a cheiltear go han-mhinic ar pháistí le RSO i scoileanna Béarla.

Is mian linn a chinntiú go n-ardófar tuiscint na soláthróirí seirbhíse, an phobail agus na dtuismitheoirí faoi chumas agus toil na scoileanna lán-Ghaeilge freastal ar pháistí le RSO. Chuige sin, táimid ag dul i gcomhairle le NCSE, NEPS, PSI, An Roinn Oideachais agus Scileanna, SESS, srl. agus táimid dóchasach faoin leibhéal dea-thola atá ann iniúchadh a dhéanamh ar an gceist seo go córasach, agus trí chur chuige taighde-bhunaithe.

Maidir leis an múnla nua atá á fhorbairt do leithdháileadh mhúinteoirí acmhainní, atá le teacht i bhfeidhm i 2016, tá an-chuid imní i measc scoileanna lán-Ghaeilge sa Ghaeltacht agus lasmuigh di faoi, ar a n-áirítear:-

1. Nach bhfuil aon aitheantas nó catagóir ann chun **riachtanais agus dúshláin bhreise na scoileanna lán-Ghaeilge a mheasúnú**, ar a n-áirítear an dúshlán breise a bhaineann leis an teagasc trí mheán na Gaeilge, an éagsúlacht theangeolaíoch i ngach suíomh scoile agus scoil Ghaeltachta – agus de bharr na héagsúlachta seo, ní fheictear gur uirlis chuí iad na scrúduithe caighdeánaithe.
2. Ní thógann an múnla seo **an córas tumoideachais** san áireamh. Cé go bhfuiltear ag súil leis go mbainfidh scoileanna lán-Ghaeilge ardchaighdeán oideachais amach sa dá theanga, Béarla agus Gaeilge sa Straitéis Litearthachta, ní aithnítear an córas tumoideachais sa mhúnla nua ná aon tacaíocht bhreise chun spriocanna na Straitéise Litearthachta a bhaint amach.
3. Níl measúnú ná tástáil chuí á dhéanamh ar fhoghlaim teangacha nó ar fhoghlaim trí mheán na Gaeilge. Go dtí go mbeidh córas measúnaithe cuí ann, ní bhraitear gur ceart ná go bhfuil sé **indéanta sainiú a dhéanamh ar phróifíl oideachais scoil lán-Ghaeilge.**
4. Tá an-imní ann go mbeidh na scoileanna thíos leis atá i ndiaidh obair go dícheallach chun caighdeáin a ardú agus go bhfuil **baol ann go gcaillfí na hacmhainní** a bhí ann go dtí seo. Bheadh impleachtaí aige seo don chaighdeán atá an scoil ag iarraidh a shaothrú, agus do leithdháileadh na n-acmhainní sa todhchaí má thiteann caighdeáin an oideachais dá bharr.

Ábhar mór míshástachta don earnáil is ea an t-athrú suntasach a tháinig ar bhord COGG agus na himpleachtaí dá réir don ionadaíocht mhúinteoirí laistigh agus lasmuigh den Ghaeltacht. Sa socrú úr, fágtar nach bhfuil aon ionadaíocht ar an mbord de mhúinteoirí Gaeltachta. Is faillí an-mhór é seo agus iarrfaimid ar an Roinn athmhachnamh a dhéanamh air de réir.

Ar nóta dearfach, fáiltímid thar ceann na scoileanna lán-Ghaeilge laistigh agus lasmuigh den Ghaeltacht go mór roimh chinneadh na Roinne go leathnófaí go hoifigiúil an tréimhse luath-thumoideachais go 2 bhliain mar chuid d’fhorordú an churaclaim.

Mar fhocal scoir, níl sa mhéid atá réamhráite ach léargas ar na príomhábhair imní a léirítear bliain i ndiaidh bliana. Fáiltímid roimh an deis ceisteanna a fhreagairt orthu, agus ar cheisteanna eile a bhaineann le forbairt an oideachais lán-Ghaeilge, agus fáiltímid roimh aon chúnamh i bhforbairt na saincheisteanna céanna.

Gabhaimid buíochas ó chroí libh uile as as gcuireadh teacht i bhur láthair inniu agus bhur gcuid ama agus spéise i bhforbairt an oideachais lán-Ghaeilge.

**Líon na bhforas tumoideachais don bhliain acadúil 2014/15:**

Naíonraí sna 26 co. lasmuigh den Ghaeltacht: **187**

Bunscoileanna lasmuigh den Ghaeltacht: 143

Bunscoileanna Gaeltachta: 129

Bunscoileanna sna 6 Contae: 36

Bunscoileanna san iomlán: **308**

Iarbhunscoileanna agus Aonaid sa Ghaeltacht: 22

Iarbhunscoileanna agus Aonaid sna 6 Contae: 5

Iarbhunscoileanna agus Aonaid sna 26 Contae: 40

Iarbhunscoileanna agus Aonaid san iomlán: **67**

**Deimhnithe le hoscailt i MF 2015:**

Bunscoileanna lasmuigh den Ghaeltacht: 1

Iarbhunscoileanna agus Aonaid sna 6 Contae: 1

Iarbhunscoileanna agus Aonaid sna 26 Contae: 2